ԼԵՒՈՆ ԺԴ. ՊԱՊ ՈՒՂԻՂ ԵԹԵՐ ԿԸ ՄՏՆԷ 
ԱՌԱՒՕՏԵԱՆ ԺԱՄԸ 3-ԻՆ՝ ՀՐԱՏԱՊ ՏԵՂԵԿՈՒԹԻՒՆ ՄԸ ՀԱՂՈՐԴԵԼՈՒ ՀԱՄԱՐ[footnoteRef:1] [1:  Կիրակի, 3 մայիսի երեկոյեան ժամը 4.36-ին դիմատետրիս վրայ Ivan Flett Memorial Dancers-էն (https://www.facebook.com/ifmdancers) ստացայ այս լուրը, որ շատ հաւանաբար կրնայ վաւերական չըլլալ, սակայն անոր բովանդակութիւնը շատերուն միտքին եւ սիրտին արձագանգը ըլլալէն հեռու չէ։ Լուրը անգլերէնէ ազատ թարգմանութեամբ ընթերցողներուս ուշադրութեան կը յանձնեմ՝ անոր այժմէա-կան թելադրականութեան պատճառով։ Նաեւ Google ըրի եւ այս յղումը եւս գտայ, որ կրնայ լուսաբանիչ ըլլալ. https://flarebg.jervisfamily.com/posts/pope-leo-xiv-goes-live-3-am-urgent-message-close-huytruong123-team-flare-ae14

] 


	«Այսօր երեկոյեան ես գրութիւն մը ստացայ. զայն ինծի ղրկած էին զիս լռեցնելու համար»։
	Առաւօտեան ժամը 3.07-ին, Լեւոն ԺԴ. պապը չսպասեց Վատիկանի պաշտօնական յայտարարութեան, այլ ինք ուղիղ հեռարձակումի դիմեց գիշերուան ամենալուռ ժամուն։
	Ո՛չ մայր տաճար։ Ո՛չ ամպիոն։ Ո՛չ արարողութիւն։ Միայն մութ սենեակ մը, հեռախօս մը եւ իր քով կանգնած լուռ մտերիմ գործակից մը։
	Հոգեւորականի պարզ զգեստով՝ ան իր խօսքը արտասանեց. «Այս առաւօտ, ժամը 1.44-ին, ես գրութիւն մը ստացայ», հանդարտօրէն ըսաւ պապը։ «Այս գրութեան աղբիւրը առնչուած է ազդեցիկ անձերու։ Սա միայն մէկ նախադասութիւն էր»։ Ան կարդաց գրութիւնը. «Եթէ շարունակէք խօսիլ այն բաներուն մասին, որոնք ձեզի չեն վերաբերիր, լա՛ւ իմացէք, որ իշխանութեան տէր անձերուն հոգն անգամ չէ, թէ դուք ի՛նչ կ՚ըսէք»։ Ապա ըսաւ. «Սա քննադատութիւն չէր. այլ՝ սպառնալիք», եւ շարունակեց խօսիլ որպէս հոգեւոր առաջնորդ եւ պատասխանատու անձնաւորութիւն։ 
	Պապը ճշմարտութեան եւ անարդարութեան մարտահրաւէր կար-դացողներուն կողմէ բանեցուող ճնշումին մասին կը խօսէր։ Այս բոլորին ի լուր՝ լուռ մնալու անկարելիութիւնը կ՚ընդգծէր։
	«Սա առաջին անգամը չէ, որ ինծի կը թելադրեն աւելի քիչ խօսիլ», խոստովանեցաւ ան, եւ աւելցուց. «Ինծի յաճախ խելք կու տան, որ մեղ-մացնեմ խօսքերս որպէսզի չանհանգստացնեմ իշխանութեան վրայ գտնուող մարդիկը»։
	«Ճշմարտութիւնը իր գինը ունի։ Քեզ կը լսեն մինչեւ այն ատեն երբ խօսքերդ հաճելի կը հնչեն իրենց ականջներուն», շարունակեց պապը, եւ ապա հաստատեց. «Բայց այսօր, այս ժամէն սկսեալ, այլեւս ամե՛ն բան փոխուած է»։
	Ակնթարթային դադարէ ետք, ան ըսաւ. «Այս առաւօտ մէկը որոշեց կարմիր սահմանագիծ ճշդել։ Ահա թէ ինչու այստեղ եմ հիմա։ Գրաւոր պատգամ չեմ բերած։ Խօսքս չէ վերախմբագրուած։ Ըսելիքս չէ գրաքննուած։ Ես այժմ ձեզի կը խօսիմ այն պարտականութեանս մասին, որ իմ պաշտօնակատարութիւնս չէ, այլ՝ կոչումս։ Երբ ճշմարտութիւնը սպառնալիքի տակ է՝ լուռ մնալը մեղսակցութիւն է, յանցագործութեան համազօր է։ Սպառնալիքը միշտ բարձրաձայն չի՛ հնչեր. երբեմն ան մեղմ կը հնչէ։ Եթէ այս պահէն սկսեալ ձայնս սկսի լռել՝ մարդիկ պիտի իմանան, որ սա դիպուած չէր։ Ամեն մարդ լաւ թող գիտնայ. ես նահանջող չեմ. ես առճակատումի գացող չեմ։ Ես պարզապէս կանգնած եմ այնտեղ ուր պէտք է կանգնած մնամ որպէս ուղղամիտ եւ քաջ մարդ»։
	Պապին վերջին խօսքերը եղան. «Վաղը կը հանդիպինք։ Թերեւս ալ ո՛չ երբեք...»։
	Ուղիղ հեռարձակումը աւարտեցաւ։
	Ոչ մէկ յաւելեալ լուսաբանութիւն։
	Պարզապէս լռութիւն։
	Իսկապէս այս ստացուած գրութիւնը կարելի չէր անտեսել։

Անթիլիաս, 3 մայիս 2026			         Նարեկ արք. Ալեէմէզեան


Յ.Գ. Խօսք մը, ձայն մը, թէկուզ թրթռացում մը, որ աշխարհի բոլոր մարդիկը կը փա-փաքին լսել իրենց հոգեւոր եւ քաղաքական ղեկավարներէն՝ աւելի խաղաղ, հաշտ, աստուածահաճոյ եւ մարդամերձ ընկերութեան մը կերտումին համար։
Ն.

